ROMÂNIA

JUDEȚUL CĂLĂRAȘI

COMUNA ȘTEFAN VODĂ

PRIMAR

Nr. 1356/28.03.2024

RAPORT DE SPECIALITATE
privind înființarea Societății „Apă Canal Ștefan Vodă” S.R.L.
Având în vedere Referatul de aprobare a proiectului de hotărâre al Primarului Comunei Ștefan Vodă şi Proiectul de hotărâre privind înființarea Societății „Apă Canal Ștefan Vodă” S.R.L.
Având în vedere rezervarea de denumire a Societății „Apă Canal Ștefan Vodă” nr. 2227762/2024, eliberată de Oficiul Registrul Comerțului de pe lângă Tribunalul Călărași;
Facem următoarele precizări:
În vederea gestiunii eficiente a serviciului de apă canal, se înființează Societatea „Apă Canal Ștefan Vodă” S.R.L., persoană juridică română, se va organiza și va funcționa în conformitate cu dispozițiile legale în vigoare și cu actul constitutiv. 
Activitatea principală a societății, conform Cod CAEN, este: CAEN 3600 – Captare, tratare si distributia apei;
Prin dispozițiile art. 3 alin. (1) din Legea serviciilor comunitare de utilități publice nr. 51/2006 se stabilește că serviciile de utilităţi publice sunt în responsabilitatea autorităţilor administraţiei publice locale, se organizează şi se gestionează potrivit hotărârilor adoptate de autorităţile deliberative ale unităţilor administrativ-teritoriale, în funcţie de gradul de urbanizare, de importanţa economico-socială a localităţilor, de mărimea şi de gradul de dezvoltare ale acestora şi în raport cu infrastructura tehnico-edilitară existentă.

Potrivit art. 3 alin. (2) din Legea serviciilor comunitare de utilități publice nr. 51/2006, republicată, în organizarea, funcţionarea şi dezvoltarea serviciilor de utilităţi publice interesul general al colectivităților locale este prioritar, prevederile Legii nr. 51/2006 vizând satisfacerea cât mai completă a cerinţelor utilizatorilor, protejarea intereselor acestora, întărirea coeziunii economico-sociale la nivelul colectivităților locale, precum şi dezvoltarea durabilă a unităţilor administrativ-teritoriale.
În conformitate cu prevederile art. 92 din Ordonanța de Urgență a Guvernului nr. 57/2019 privind Codul administrativ, Consiliile locale şi consiliile judeţene pot hotărî asupra participării cu împrumuturi, capital sau cu bunuri, după caz, în numele şi în interesul colectivităţilor locale la nivelul cărora sunt alese, la înfiinţarea, funcţionarea şi dezvoltarea unor organisme prestatoare de servicii publice şi de utilitate publică de interes local sau judeţean, în condiţiile legii.

În accepţiunea prezentului cod, în categoria organismelor prestatoare de servicii publice sau de utilitate publică în unităţile administrativ-teritoriale se includ:
....

b) societăţi şi regii autonome înfiinţate prin hotărâri ale autorităţilor deliberative, denumite în continuare societăţi şi regii autonome de interes local sau judeţean;
.....
În temeiul art. 129, alin. (1), alin. (2) lit. a), alin. (3) lit. c) și e), alin. (14) din Ordonanța de Urgență a Guvernului nr. 57/2019 privind Codul Administrativ, cu modificările și completările ulterioare, 


Consiliul local exercită următoarele categorii de atribuţii:
· atribuţii privind unitatea administrativ-teritorială, organizarea proprie, precum şi organizarea şi funcţionarea aparatului de specialitate al primarului, ale instituţiilor publice de interes local şi ale societăţilor şi regiilor autonome de interes local;(...)

· aprobă, în condiţiile legii, la propunerea primarului, înfiinţarea, organizarea şi statul de funcţii ale aparatului de specialitate al primarului, ale instituţiilor publice de interes local, reorganizarea şi statul de funcţii ale regiilor autonome de interes local, precum şi înfiinţarea, reorganizarea sau desfiinţarea de societăţi de interes local şi statul de funcţii al acestora;(...)

· hotărăşte înfiinţarea sau reorganizarea de instituţii, servicii publice, societăţi şi regii autonome, în condiţiile legii;(...)
· îndeplineşte orice alte atribuţii, în toate domeniile de interes local, cu excepţia celor date în mod expres în competenţa altor autorităţi publice, precum şi orice alte atribuţii stabilite prin lege.
Art. 29^5 din OUG nr. 109/2011 privind guvernanţa corporativă a întreprinderilor publice, prevede că „în cazul întreprinderilor publice nou-înfiinţate, prin actul administrativ de constituire vor fi desemnaţi administratorii societăţii, care trebuie să îndeplinească condiţiile de studii şi vechime, prevăzute la art. 28 alin. (3)” Mandatul primilor administratori încetează de drept la data desemnării, de către adunarea generală a acţionarilor, a administratorilor selectaţi potrivit procedurii de selecţie şi nominalizare prevăzute de prezenta ordonanţă de urgenţă, fiind precizat în mod expres termenul în care trebuie demarată această procedură, respectiv două luni de la înmatricularea societății la Registrul Comerțului. 
Având în vedere prevederile legale expuse în prezentul raport, apreciem că Proiectul de hotărâre privind înființarea Societății „Apă Canal Ștefan Vodă” S.R.L., îndeplinește condițiile pentru a fi supus dezbaterii și aprobării plenului consiliului local. 

